ORIGINALNA NETFLIXOVA SERIJA
Vođen neumoljivom i mahnitom ambicijom osvajanja središnjeg Japana,
Nobunaga je uništio mnoge neprijatelje koji su ga podcijenili.
Brutalne vojne kampanje s ciljem slabljenja moćnih budističkih institucija
okreću veliki dio stanovništva protiv njega.
Čak i neki njegovi generali preispituju svoju lojalnost.
Nepokolebljiv,
Nobunaga usmjerava svoju pažnju na grupu pobunjenika iz provincije Iga
koji odbijaju njegovu feudalnu vlast.
PROVINCIJA IGA (SREDIŠNJI JAPAN)
Već 150 godina, takozvani „pobunjenici iz Ige“
uživaju samoupravu i sve uljeze drže podalje od svoje domene.
To su drvosječe, farmeri, ribari
i drugi okorjeli pojedinci koji odabiru
teški život na brdovitoj obali Ige.
Životi su to isklesani iz stijene,
ojačani surovom zemljom na kojoj žive.
Poznaju područje bolje od ikoga
i vode ratove, danas znane kao gerilske,
protiv svih koji se usude kročiti u njihovu domenu.
Razvili su toliko dobre tehnike neklasičnog ratovanja,
koje su im jedine i bile na raspolaganju,
da su iznjedrile legendu o nindži iz Ige.
Riječ „nindža“, koja je danas toliko uobičajena,
u suštini je moderno čitanje japanskog izraza
koji podrazumijeva tajnost. Izgovara se „shinobi“.
Dobar shinobi je svestran.
Špijun,
vičan prikupljanju podataka…
i ubojica.
Obuka započinje u ranoj mladosti.
No osim uobičajenih borilačkih vještina,
ona uključuje i tehnike izrade eksploziva,
a u nekim slučajevima i otrova.
I mnoge žene prolaze shinobi obuku.
Drugim riječima, obučene su za špijunažu i ubojstvo.
Mogu se ubaciti u željeno kućanstvo.
Kriju se naočigled svima.
Obučene su da se savršeno uklope u društvo,
ali kao shinobi operativke.
Mochizuki Chiyome, ženski shinobi,
obučena je u planinama.
Zbližila bi se s muškarcima i prikupila informacije.
I po potrebi, spavala s njima.
Ponekad bi i ubijale ljude nakon izvlačenja informacija.
Obučene su i za ubojstvo.
ODIN GENERAL, UBIJEN 1571.
Kako god ih zvali,
shinobi, nindže ili pobunjenici,
ti su ljudi stoljećima razvijali svoje vještine
u svom brdovitom domu provincije Iga.
Težak život i tvrde stijene stvaraju okorjele muškarce i žene.
S tim ubojicama, špijunima i agentima nema šale
jer su, za tek nekoliko novčića, učinkovitiji od cijele vojske.
Da stvar bude gora,
ratnici Ige neprestano harače Odinim teritorijem.
Oni su trn u Odinom oku.
Odlučan je u nakani da ih uništi.
Ubijte ih sve!
Ti mali crvi!
Kako se usuđuju?!
Donesi mi sake!
Ne samo da napadaju njegove komunikacijske linije,
nego i njihova mala provincija graniči
s teritorijem Nobunaginog sina, Ode Nobukatsua.
Sake! Donesi mi sake!
Oda Nobukatsu odlučuje ih uništiti u očevo ime.
Nobukatsu po mnogočemu živi u sjeni svoje starije braće.
Nobukatsu možda u ovome vidi priliku
da dokaže svoju vrijednost ocu Nobunagi.
Plan Ode Nobukatsua bio je jednostavan.
Ući će u Igu preko tri planinska prijevoja,
združiti svoju vojsku i uništiti te seljake.
Nobukatsu, konvencionalniji ratnik,
umarširao je u Igu
misleći da su ti ljudi obični brđani.
Stanovnice Ige znali su njihovu točnu lokaciju
i savršena mjesta za napad.
Majstori gerilskog ratovanja
odlučili su pretvoriti planine Ige u oružje.
Kad je borba počela,
Nobukatsuove snage pokušavaju se zbiti i uzvratiti paljbu…
Napad!
…ali ne znaju na koga pucaju.
A za to vrijeme ratnici Ige kreću se poput morskih mijena.
Vlada potpuna pomutnja.
Ovo nije bitka. Ovo je potpuni poraz.
Bez reda, bez cilja.
Tijekom napada ubijen je Nobukatsuov viši general.
Oda Nobukatsu je ponižen
i naređuje hitno povlačenje.
Na povratku u Ise,
lokalno ih stanovništvo maltretira na svakom koraku.
Štapovima i kamenjem, u nedostatku pravog oružja,
udaraju po očajnim vojnicima u bijegu.
Preživjeli vojnici bezglavo bježe,
ne znajući tko ili što ih napada.
Kako su te mogli poraziti obični seljaci?
Sramotiš ime Oda.
Kampanja je katastrofa neviđenih razmjera.
Dosta.
Izlazi.
Ako ovaj poraz prođe nekažnjeno,
mogao bi potaknuti
pobune većeg razmjera.
A znamo da je Nobunaga dovoljno ljut
da razmišlja o pogubljenju Nobukatsua.
Želim da ih sve pobiješ.
Umjesto toga, odlučuje izbrisati Igu s lica zemlje.
Godina je 1581. i Nobunaga odabire petoricu najiskusnijih generala
za veliki napad na Igu iz pet smjerova.
Stanovnici Ige prkosni su do krajnjih granica.
Međutim, ne mogu ponoviti
ono što su učinili kad ih je napao Nobukatsu.
Nemaju resurse za pet zasjeda.
Nobunagina vojska napreduje,
spaljujući svako selo i kuću koja im se nađe na putu.
Ubijaju svakog tko pokuša pobjeći.
Ovo je sukob Davida i Golijata,
ali ovaj će put Golijat pobijediti.
Muškarce, žene i djecu snašla je ista sudbina. Smrt.
Priča se da, kako bi spriječili da njihovi bližnji
dopadnu neprijateljevih šaka,
vojnici Ige ubijaju svoje obitelji, a potom i sebe same.
Ne samo da bi sačuvali čast svoje obitelji, već i svoje tajne.
Ovo je genocid,
namjerno i sustavno uništenje stanovništva Ige.
Nobunaga je bio strahovito ponižen
pa će svi stanovnici provincije platiti svojim životima.
Nakon što je uspješno demilitarizirao Igu,
Oda Nobunaga doseže vrhunac svoje moći i autoriteta.
ZAPOVJEDNIK POBUNJENIKA IGE
Na korak je do ujedinjenja cijelog Japana.
Ne samo da je pobijedio neke od velikana japanske povijesti,
potvrđuje svoju nadmoć
izgradnjom najveće utvrde koju je Japan ikad vidio.
Dvorac Azuchi.
Sedmerokatna branič-kula ukrašena je na potpuno novi način.
Svaki kat
urešen je različitim aluzijama na bogove, životinje ili velikane.
I tako na putu do vrha
susrećete sve uzvišenija bića.
Ali na samom vrhu, u Nobunaginoj privatnoj sobi,
nema ničega…
izuzev zrcala
koje odražava njegov lik.
Kao što se Aleksandar Veliki proglasio bogom u pustinjama Egipta,
vjeruje se da je Nobunaga postavio ovo zrcalo,
tradicionalni znak bogova u Japanu,
jer je sebe smatrao bogom.
Postao je krvavi sudac
koji kosi sve slojeve
i regije u Japanu,
bruseći svoju moć.
Prateći sve njegove krvave pokolje,
neki su mu stanovnici Kyota nadjenuli ime
Demonski kralj šest nebesa.
Dosegnete točku
u kojoj ili odustanete od moći
ili nastavite ubijati.
Nobunaga je odabrao potonje.
Takozvani Demonski kralj nastavlja svoju nemilosrdnu ekspanziju
i usmjerava se na novu metu,
moćnu obitelj Mori koja vlada velikim teritorijem na zapadu.
Naređuje svom dugogodišnjem generalu Toyotomiju Hideyoshiju
da napadne njihovu glavnu utvrdu.
DVORAC TAKAMATSU
To je potez koji će snažno utjecati na budućnost obojice.
Hideyoshi je jedan od njegovih najboljih generala
i povjerena mu je vojna kampanja protiv
obitelji Mori iz zapadnog Japana, jedne od najmoćnijih obitelji daimyoa.
Hideyoshi je opsjeo njihov dvorac Takamatsu.
Dvorac je garnizon 5000 vojnika,
a Hideyoshi ga okružuje sa svojih 30 000 vojnika.
No, prima vijesti da Mori dolaze s vojskom od preko 40 000 ljudi.
To stavlja Hideyoshija u opasan položaj.
Stigne li pojačanje,
naći će se zarobljen između branitelja dvorca i njihovih zidina
i Morinih vojnika.
Hideyoshi šalje poruku Odi Nobunagi
detaljno opisujući situaciju
i traži da Nobunaga dođe s glavninom svojih snaga
i presretne pojačanje.
Mitsuhide, pošalji svoje trupe u pomoć Hideyoshiju.
Doći ću za vama.
Shvativši hitnost situacije,
Nobunaga naređuje Mitsuhideu da čim prije krene na zapad.
Doći će za njim sa svojom vojskom.
Akechi Mitsuhide ima neobičnu prošlost.
Ulazi u Nobunaginu službu kao ronin.
Samuraj čiji je prethodni gospodar ubijen u bitci.
Većina knezova uzima u obzir samo članove savezničkih obitelji pri odabiru
viših zapovjednika.
Nobunaga je voljan uzeti lutalicu
koji nema veze s obitelji Oda i postaviti ga za višeg zapovjednika.
JEDANAEST GODINA PRIJE
Mitsuhide je bio gorljivi budist
i duboko ga je uznemirio masakr budista na planini Hiei.
Molim vas, nemojte!
I znamo da ga je povremeno
Nobunaga javno vrijeđao i ponižavao.
Molim vas, nemojte!
Nobunaga je Mitsuhideu zadao mnogo rana.
Priča se da je tijekom vojne kampanje
Nobunagino zvjerstvo uzrokovalo
smrt Mitsuhideove majke.
Gorčina zbog kontinuiranog zlostavljanja
skuplja se u njegovom srcu i gura ga preko ruba.
Vrijeme je.
Krećemo u rat.
Da, gospodine!
Umjesto da pomogne Hideyoshiju,
Mitsuhide naređuje svojim ljudima da krenu na Kyoto.
I tek je u posljednjem trenutku
podijelio s generalima svoj plan:
ubit će Nobunagu i preuzeti vlast nad Japanom.
Nobunaga se te noći odmarao u malom hramu u Kyotu zvanom Honnō-ji.
Nobunaga ima grupicu paževa
i tjelohranitelja, svoju privatnu vojsku.
Sada je ranjiv.
Ova se prilika možda neće ponoviti
i čini se da je Mitsuhide toga svjestan.
Mitsuhide je poveo svoju vojsku do središta Kyota
i žestoko napao hram Honnō-ji.
Nobunaga je uhvaćen potpuno nespreman.
Kad je shvatio što se događa…
hrabro se borio do kraja.
Oda Nobunaga shvaća da je bitka izgubljena.
No, budući da ne uspijeva pobjeći…
povlači se u stražnju prostoriju hrama.
Zaista se činilo da je Nobunagin uspon nezaustavljiv.
U dvadesetak je godina
od vladara dijela manje provincije
postao vladar trećine zemlje.
A sada, u roku jednog dana, sve se preokrenulo.
Nitko nije bio spreman na ovakav šokantni obrat.
Svakako ne Nobunagin nasljednik, najstariji sin Nobutada,
koji trenutačno boravi u dvorcu Azuchi, oko 30 km istočno.
Sljedeći Mitsuhideov korak
bio je odvesti vojsku u Azuchi i ubiti Nobutadu.
Ubivši Nobunagu i njegovog nasljednika,
Akechi Mitsuhide stvara vakuum moći u Japanu
i sam ga odlučuje ispuniti.
Nobunagina smrt od ruke Akechija Mitsuhidea je šokantna.
Veliki vojskovođa sada je poražen,
a politička vlast koja je trebala biti uspostavljena
sada je raspoloživa.
Predstoji nam utrka za vlast.
Tri su kandidata. Akechi Mitsuhide,
Tokugawa Ieyasu na istoku
i Toyotomi Hideyoshi.
Dok se sve ovo događa, Hideyoshi na zapadu vodi bitku s obitelji Mori.
Čeka vijesti o dolasku Odina pojačanja
s velikom zebnjom.
Kada glasnik napokon stigne,
njegova će vijest promijeniti tijek japanske povijesti.
Nobunaga je mrtav.
Hideyoshi, poput svakog odanog ratnika,
traži osvetu kojom, čak i u smrti, želi iskazati lojalnost Nobunagi.
Jedanaest je dana Mitsuhide neosporni vladar.
Hideyoshi se mora osvetiti zbog pogibije gospodara
iz bojazni da će se ostali vojskovođe prikloniti Mitsuhideu.
Hideyoshi hita prema Kyotu kako bi izazvao Mitsuhidea
na odlučujuću borbu za vlast nad središnjim Japanom.
Mitsuhide je šokiran
brzinom Hideyoshijevog napada.
Vjerovao je da ima vremena učvrstiti svoj položaj u središnjem Japanu
prije nego li se suoči s mogućim prijetnjama.
Idemo ovim smjerom.
Zna da je njegova vojska slabija
pa se odlučuje pozicionirati u mjestu zvanom Yamazaki.
Bitka će se voditi kod Yamazakija
jer do dvorca Akechija Mitsuhidea vodi uska prilazna cesta
okružena s planinama s jedne strane i rijekom s druge.
Odlično mjesto za sukob.
Ako ne kontroliraš teren i ne odabereš ga sam,
kako bi spriječio da te napadnu straga kada si nadjačan,
nalaziš se u bezizlaznom položaju.
Tipični primjer u zapadnjačkoj povijesti je bitka kod Termopila.
Tristo Spartanaca koji u klancu zadržavaju Perzijanace.
Time se vodi Mitsuhide.
Iskoristit će obrambenu prednost u svoju korist.
No, čini ključnu pogrešku.
Ne šalje vojnike na planinu Tennōzan.
Hideyoshijeva vojska stiže onamo prva i zauzima uzvisinu.
Hideyoshi napada Akechija desnim krilom.
Kada ukrste mačeve, šalje napad lijevog krila.
Napada Akechija s obje strane.
Nakon što dođe do sraza dvije vojske,
čini se da je Mitsuhide u prednosti.
Bitka kod Yamazakija posebno je žestoka.
Vrisak vojnika, krv koja šiklja iz rana.
I usredotočena paljba arkebuza,
koje su postale norma samurajskog ratovanja.
Početak bitke zavijaju u oblak dima.
U toj gustoj zavjesi vidi se samo bljesak pušaka
dok zrak paraju vrisak konja i udarci mačeva.
Akechi!
Navala je nezaustavljiva.
Mitsuhide mora bježati.
I to mu polazi za rukom.
Odjurio je s nekolicinom vjernih sljedbenika
i pokušao se sakriti u obližnjem selu.
Uočili su ga neki seljaci.
Mitsuhide je opkoljen…
i izboden nožem.
Akechi Mitsuhide sada leži mrtav,
13 dana nakon što je ubio svog gospodara Odu Nobunagu.
Stoga ga kasniji naraštaji pamte,
pomalo podrugljivo, kao „13-dnevnog šoguna“.
Osvetivši se izdajniku Akechiju Mitsuhideu,
Hideyoshi ispunjava novonastalu političku prazninu.
Reagirao je najbrže od svih daimyoa
i potpuno porazio Mitsuhidea u bitci
samo dva tjedna nakon Nobunagine smrti.
Sad nabija glavu Akechija Mitsuhidea na kolac…
i time objavljuje
da planira postati najmoćniji daimyo u zemlji.
To je upozorenje drugima.
POVJESNIČAR
Pobuniš li se, ovo te čeka.
Istodobno, to je značilo da je Hideyoshi
osobno ubio pobunjenika.
Bilo je to njegovo priopćenje za javnost.
Hideyoshi je rođen kao pučanin bez prezimena.
Neki čak tvrde da je rođen kao izopćenik.
Uzdigao se zahvaljujući iznimnoj vještini, inteligenciji i lukavosti.
Hideyoshi.
Njegov uspon možemo nazvati meteorskim.
Mnogi pripadnici seljaštva uključeni su u ratovanje
kao pješaštvo, ali napredovati
do, anakronistički gledano, časničkog položaja?
To je prava rijetkost.
Kao rezultat toga, Hideyoshi je sada u položaju
nedokučivom za čovjeka njegovog staleža.
Ima golemu moć.
Iako Hideyoshi postaje najmoćniji daimyo Japana
i zadobiva legitimitet osvećujući smrt svog gospodara,
još je u opasnosti.
Moćni daimyoi nalaze se i na zapadu i na istoku Japana,
a tu su i vazali Nobunage,
koji žele preuzeti vlast za sebe.
Dakle, još nije van opasnosti,
ali nalazi se u najpovoljnijem položaju.
Hideyoshijeva supruga bila je kneginja Nene
i odigrala je presudnu ulogu u njegovom preuzimanju vlasti.
Ona je najvažnija osoba u Hideyoshijevom životu.
Bila mu je nevjerojatna podrška i oslonac.
Bila je zadužena za vođenje dvorca Osaka.
Održava red.
U osnovi, ona je daimyo u njegovoj odsutnosti.
Kad je Hideyoshi otišao u vojnu kampanju, slali su si pisma.
Nene je savjetovala Hideyoshija što da učini s taocima,
kakve saveze da sklopi
i koje uvjete treba ponuditi drugim ljudima.
Nene i Hideyoshi počinju doživljavati Japan svojim teritorijem.
Zemlju vide kao božansko carstvo kojim mogu vladati.
Za Hideyoshija, ovo je sudbinski trenutak.
Ima priliku preuzeti Nobunagin teritorij,
ali prvo mora neutralizirati otpor
ostatka obitelji Oda.
Dva Nobunagina sina preživjeli su Mitsuhideov puč.
Stariji Nobutaka i mlađi Nobukatsu.
Oda Nobukatsu tvrdi da je legitimni nasljednik Nobunage
i da je Hideyoshi izveo nezakoniti puč.
Oda Nobutaka odmah se baca
na potragu za saveznicima kako bi spriječio skorojevića Hideyoshija
da uzurpira njegov položaj.
Oda Nobutaka pronalazi bivše generale Ode Nobunage.
Jedan od njih je Shibata Katsuie, iznimno važan general.
Katsuie se borio uz Nobunagu od bitke kod Okehazame,
a mogao se okititi i lovorikama
bitke kod Anegawe, Nagashina i duge kampanje protiv Ikkō-ikkija.
I dalje je vjeran sjećanju na Nobunagu
i prirodni je saveznik Ode Nobutake.
Impresivan je protivnik.
Shibata Katsuie razmišlja: „Ovo je moj trenutak.
Prilika da ubijem Hideyoshija
i zauzmem svoje mjesto kao prvi među jednakima u klanu Oda.“
Taj raskol dovodi do sukoba između Hideyoshija i Shibate.
Shibata Katsuie je u nepovoljnom položaju
jer ne može odmah krenuti vojskom na Hideyoshija,
a uzrok tome su vremenske prilike.
Zima je,
a planine između njegove provincije i Kyota prekrivene su snijegom.
Morat će pričekati proljeće,
a to Hideyoshiju daje golemu prednost.
Tijekom zimskih mjeseci
Hideyoshi ojačava tri utvrde koje čuvaju prijevoj
u pokušaju da uspori Katsuieja.
Hideyoshi opsjeda obližnji dvorac Gifu,
kojeg drže Katsuieovi saveznici.
DVORAC GIFU
Počinje proljetno topljenje snijega
i Katsuie kreće zauzeti planinske utvrde.
Uspije li,
Hideyoshijev san o vladanju završit će brže nego li je počeo.
DVORAC KITANOSHO (SJEDIŠTE SHIBATE KATSUIEJA), 1583.
S dolaskom proljeća
Shibata Katsuie šalje veliku vojsku
u osvajanje tri utvrde
koje je Hideyoshi izgradio na vrhovima planina.
To je bio jedini način da osigura prolaz svojoj vojsci.
Isprva sve ide po planu.
Njegovi vojnici s lakoćom zauzimaju prve dvije utvrde.
Preživjeli branitelji bježe u okrilje treće.
Zvala se Shizugatake i bila je najveća među njima.
Katsuie prestrojava svoje trupe i kreće u zauzimanje najvećeg trofeja
koji mu jamči bitku s Hideyoshijem.
Padne li Shizugatake,
Hideyoshijeva vladavina je gotova.
Za Hideyoshija ulog ne može biti veći.
Sve je spremno za najvažniju borbu za vlast
u cijeloj japanskoj povijesti.
Prijevod titlova: Nina Kralj Jager